《奉和宋次道游嵩十五韵》
宋代·刘敞

嵩峰三十六，皆在青云端。宿昔望见之，恨不生羽翰。

卷脔尘土中，日月如波澜。迩来老将至，更觉行路难。

闻君谢车徒，选胜群峰峦。幽深每独往，神异多所观。

若有真仙子，羽衣白玉颜。吹笙烟雾中，举手留盘桓。

信非人间境，邈与时俗悬。顾怀平生旧，慰以逍遥篇。

三复想在目，令人愧衣冠。处世阔且疏，幼舆亦有言。

一丘与一壑，自谓无间然。安得从君游，解缨弄云泉。

昏昏岁复晏，相望空长叹。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。